โรงเรียนสตรีนนทบุรี

**โรงเรียนสตรีนนทบุรี** เป็นโรงเรียนรัฐบาลประเภทโรงเรียนมัธยมศึกษาขนาดใหญ่ จัดการเรียนการสอนให้กับสตรีล้วนแห่งแรกและแห่งเดียวในจังหวัดนนทบุรีตั้งแต่ พ.ศ. 2475

## ประวัติ
โรงเรียนสตรีนนทบุรีกำเนิดขึ้นจากความต้องการให้มีโรงเรียนสำหรับนักเรียนสตรีโดยเฉพาะในจังหวัดนนทบุรี โดยได้รับการประกาศจัดตั้งจากกระทรวงศึกษาธิการเมื่อวันที่ 25 มีนาคม พ.ศ. 2475 เมื่อเริ่มก่อตั้งใช้ชื่อว่า **โรงเรียนสตรีประจำสุขาภิบาลนนทบุรี** ใช้อักษรย่อว่า ส.น.บ. ตั้งอยู่ที่ศาลากลางจังหวัดนนทบุรีหลังเก่าริมแม่น้ำเจ้าพระยา มีพิธีเปิดโรงเรียนในวันที่ 29 มีนาคม พ.ศ. 2475 มีนางลัดดาวัลย์ นนทะนาคร เป็นครูใหญ่คนแรก และมีครู 3 คน ห้องเรียน 4 ห้อง และนักเรียน 33 คน

จอมพล ป. พิบูลสงคราม ในสมัยที่เป็นนายกรัฐมนตรี ได้ให้ความช่วยเหลือจัดหาที่ดินและย้ายโรงเรียนมายังสถานที่ปัจจุบันซึ่งมีเนื้อที่ 18 ไร่ 44 ตารางวา เมื่อวันที่ 20 กันยายน พ.ศ. 2498 ในช่วงแรกได้ชื่อว่า **โรงเรียนสตรีวัดพลับพลา** เนื่องจากได้รับที่ดินบางส่วนจากวัดพลับพลา และได้เปลี่ยนชื่อเป็น **โรงเรียนสตรีนนทบุรี** เมื่อ พ.ศ. 2507 และเปลี่ยนอักษรย่อโรงเรียนเป็น น.บ.

สัญลักษณ์ของโรงเรียนสตรีนนทบุรีเป็นรูปพลับพลาซึ่งหมายถึงวัดพลับพลา (เนื่องจากที่ตั้งปัจจุบันของโรงเรียนบางส่วนเคยเป็นที่ดินของวัดนี้) และรูปเมฆมีข้อความว่า "ปญฺญา นรานํ รตนํ ปัญญาเป็นแก้วอันประเสริฐของนรชน" ทางโรงเรียนได้กำหนดให้ดอกแก้วเป็นดอกไม้ประจำโรงเรียน และกำหนดให้วันที่ 9 มกราคมของทุกปีเป็น "วันรักโรงเรียน" ตั้งแต่ พ.ศ. 2533 จนถึงปัจจุบัน

โรงเรียนสตรีนนทบุรีมีชื่อเสียงด้านการจัดการเรียนการสอนภาษาอังกฤษ ภาษาจีน ภาษาฝรั่งเศส ภาษาเยอรมัน และภาษาญี่ปุ่น และมีชื่อเสียงดีเด่นในด้านการกีฬาบาสเกตบอลและนาฏศิลป์ ได้รับการคัดเลือกจากกระทรวงศึกษาธิการให้เป็นโรงเรียนดีเด่นรับรางวัลพระราชทานโรงเรียนมัธยมศึกษาประจำปีการศึกษา 2525, 2541, 2548 และ 2555 และมีนักเรียนได้รับคัดเลือกเป็นนักเรียนรางวัลพระราชทานประจำปีการศึกษา 2542, 2554 และ 2555

ปัจจุบันโรงเรียนประกอบด้วยอาคารเรียน 6 หลัง อาคารประกอบ 19 หลัง จัดการเรียนการสอนชั้นมัธยมศึกษาตอนต้นและมัธยมศึกษาตอนปลายให้กับนักเรียนสตรีล้วน ณ วันที่ 10 กันยายน พ.ศ. 2567 มีนักเรียน 2,434 คน

## บุคลากร
### รายชื่อครูใหญ่ อาจารย์ใหญ่ และผู้อำนวยการโรงเรียน
# นางลัดดาวัลย์ นนทะนาคร (29 มีนาคม พ.ศ. 2475 – 16 พฤศจิกายน พ.ศ. 2507)
# คุณหญิงบรรจง นิวาศบุตร (16 พฤศจิกายน พ.ศ. 2507 – 29 สิงหาคม พ.ศ. 2523)
# นางสาวบำเพ็ญ ภู่โสภา (8 กันยายน พ.ศ. 2523 – 14 พฤศจิกายน พ.ศ. 2529)
# นางวณิช เฟื่องทอง (14 พฤศจิกายน พ.ศ. 2529 – 10 กันยายน พ.ศ. 2532)
# นางสาวคนึง ไทยประสิทธิ์ (10 กันยายน พ.ศ. 2532 – 1 มิถุนายน พ.ศ. 2538)
# นางสาวประไพศรี วิสัยจร (8 กันยายน พ.ศ. 2538 – 8 พฤศจิกายน พ.ศ. 2544)
# นายปิ่น สุวรรณะ (14 พฤศจิกายน พ.ศ. 2544 – 16 ธันวาคม พ.ศ. 2544) (ผู้อำนวยการสามัญศึกษาจังหวัดนนทบุรี รักษาการในตำแหน่งผู้อำนวยการโรงเรียน)
# นายพร รุจนเวช (18 ธันวาคม พ.ศ. 2544 – 3 มิถุนายน พ.ศ. 2545) 
# นางวิไลพร ศุภวณิช (4 มิถุนายน พ.ศ. 2545 – 4 พฤศจิกายน พ.ศ. 2546)
# นายสุวรรณ เค้าฝาย (6 พฤศจิกายน พ.ศ. 2546 – 30 กันยายน พ.ศ. 2552)
# นายทรงวิทย์ นิลเทียน (24 มีนาคม พ.ศ. 2553 – 30 กันยายน พ.ศ. 2557)
# นายธนะสิทธิ์ ศิริวรธรรม (13 พฤศจิกายน พ.ศ. 2557 – 30 กันยายน พ.ศ. 2560)
# นางชเนตตี วัจนะรัตน์ (27 ตุลาคม พ.ศ. 2560 – 30 กันยายน พ.ศ. 2563)
# นายฉัตรชัย ธรรมครบุรี (21 ตุลาคม พ.ศ. 2563 – ปัจจุบัน)

## ศิษย์เก่าที่มีชื่อเสียง
* ดาวใจ ไพจิตร
* สุพรรษา เนื่องภิรมย์
* ณัฐฐาวีรนุช ทองมี
* ณัฐชา วิทยากาศ
* มนัสนันท์ พันเลิศวงศ์สกุล
* อภิษฎา เครือคงคา
* อำพร หญ้าผา
* สุคนธวา เกิดนิมิตร
* ทัศนียา การสมนุช
* ลินทร์พิตา จินดาภู
* ณิชนันทวรรณ ชาทุม
* สโรชา สิทธิพล (พิม Last Idol)
* แทนทยา ชิชิดะ (รันม่า CGM48)
* ดนุภา คณาธีรกุล

## อ้างอิง

## แหล่งข้อมูลอื่น
* เว็บไซต์โรงเรียนสตรีนนทบุรี
* 
* 

หมวดหมู่:โรงเรียนประจำจังหวัด
หมวดหมู่:โรงเรียนในอำเภอเมืองนนทบุรี
หมวดหมู่:โรงเรียนที่มีอัตราการแข่งขันสูง
หมวดหมู่:โรงเรียนสตรีในประเทศไทย
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษานนทบุรี
หมวดหมู่:โรงเรียนที่ก่อตั้งในปี พ.ศ. 2475
หมวดหมู่:โรงเรียนมัธยมศึกษาขนาดใหญ่พิเศษ